L'Eliana celebrarà un concurs de fotografia d'art de carrer en la MARCEL 2023
09 de maig de 2023

L'Ajuntament ha posat en marxa el I Concurs de Fotografia Digital 'Art al Carrer', que se celebrarà del 12 al 14 de maig en el marc de la MARCEL 2023 amb l'objectiu d'oferir espais per a desenvolupar el talent, la creativitat i l'esperit artístic entre elianers i elianeres.

La regidoria de Joventut busca així promoure la setena edició del projecte cultural Mostra d’Arts al Carrer de l'Eliana, acostant el teatre, el circ, la dansa i la música a la ciutadania, especialment a la més jove. No obstant això, podrà participar qualsevol persona física, autor/a directa de les fotografies, sense límit d'edat o nacionalitat, ja siguen estudiants, amateurs o professionals. El concurs ha establit tres premis: el tercer de 50 euros, un segon de 100 euros i el guanyador que s'emportarà 150 euros.

La programació inclou diversos espectacles, arts escèniques, teatre, humor, música, dansa, acrobàcies, etc., en diverses localitzacions a l'aire lliure. Les fotografies seran preses de manera digital, mitjançant qualsevol dispositiu o càmera, la tècnica serà lliure i s'acceptarà el postprocessat digital, podent presentar tant en blanc i negre com a color.

El termini de presentació dels treballs s'obrirà dilluns 15 de maig a les 00.00 i finalitzarà dissabte 20 a les 23.00 hores. Cada participant podrà enviar a concurs un màxim de 5 fotografies a l'adreça elijove@leliana.es. Les persones interessades a participar poden consultar les bases ací.

A més, durant el matí del diumenge al passeig Secondo Baldin, tindrà lloc un taller de creació plàstica on la ciutadania podrà realitzar un mural col·laboratiu que buscarà recrear la creativitat del cartell oficial d'aquesta edició 2023.